Bakken Bofællesskabet

**Beretning 2016**

I det forløbne år har vi brugt megen tid og energi på forberedelser til evt. salg af stuehuset på gården.

Med udgangspunkt i BBR’s accept af, at stuehuset rummer to beboelser, har bestræbelserne koncentreret sig om muligheden for at udstykke dem som to ejerlejligheder. Først stillede kommunen sig skeptisk og tog luften ud af muligheden for at foretage, hvad vi betegnede som en ”sokkeludstykning”, hvor BB kun afgav det minimum af grunden, der var nødvendigt for at sikre kommende beboere adgang til lejlighederne.

Et forslag fra vores side om omfordeling af arealer mellem de matrikler, som tilhører bofællesskabet, så bebyggelsesprocenten for stuehuset svarer til bebyggelsesprocenten for de øvrige huse i bebyggelsen, løste den gordiske knude.

Siden har sagen ligget stille i kommunen, da sagsbehandleren har været fraværende i 3 måneder. Internt har det dog ikke sinket sagen, idet vi ivrigt - med vidt spændende holdninger - har drøftet, hvorledes de to lejligheder kunne/måtte disponere over deres fælles parcel. Det nye gårdudvalg, som i januar på bestyrelsens opfordring påtog sig den store opgave at afklare de mange problemstillinger, der er forbundet med et salg, fremlagde to løsningsforslag på et såkaldt I/S-møde den 16. marts. Det blev dog et helt tredje forslag, der med massiv tilslutning blev vedtaget, hvorefter lejlighedernes ejere, skal indhente fællesmødets accept, hvis de vil foretage sig noget på arealet. Gårdudvalget undersøger pt, om vedtagelsen kan udmøntes i en juridisk holdbar deklaration.

Fra landmåleren er der netop indløbet positive meldiger om, at kommunen efter sagsbehandlerens tilbagekomst efter minimale krav om tilpasninger af den planlagte matrikel mod hus 25 og 14 stiller er sig positivt til vores fremsendte forslag. Gårdudvalget arbejder videre for at afklare de praktiske og juridiske konsekvenser af et salg, før endelig beslutning træffes.

Et andet stort arbejdsfelt har været fælleshustorvet, hvor plantekasserne er nedrevet, og på de fire arbejdsdage i april er man nået langt mht. til belægning, idet en flisebelægning af torvet er skrinlagt, da man nu bevarer og udvider brostensbelægningen og har anlagt en flot gangsti med store trædesten fra strædets udmunding i torvet ind mod brostensbelægningen. Tilbage står at få etableret belysning og spørgsmålet om, hvordan og med hvad torvet skal møbleres. Hvordan og hvornår den beslutning skal træffes, er der endnu ikke truffet beslutning om.

Svellemursudvalget arbejdet ihærdigt videre med at få renoveret bebyggelses afslutning mod nord med en bedre og pænere løsning end den nuværende, men har endnu ikke været i forhandling med Skeltoften.

Anskaffelse af en hjertestarter med tilhørende instruktion og kursus har også været drøftet og besluttet. Her har vi indledningsvis søgt Trygfonden og forventer svar omkring 1. juni. Såfremt ansøgningen ikke imødekommes, arbejder Ole og Lise videre på at få anskaffet en sådan.

Det har været vendt, om der skulle lempes på kravet om, at børnefamilier prioriteres ved hussalg/køb. Stemningen var dog, at det var for tidligt, men det blev præciseret, at også potentielle købere med større hjemmeboende børn er ”børnefamilier”. Desværre er der langt imellem, de henvender sig.

På de mere interne, sociale kanaler har bl.a. takt og tone under spisningen i fælleshuset været vendt på et par bevægende møder. Som man kunne forvente, er holdninger og meninger også her stærkt delte spændende fra kravet om at skulle spise i takt dirigeret af Emma Gad til frikadelles frie flugt over plankeværket, hvor enhver retningslinie er en vederstyggelighed. Der var dog - som formanden husker det -en vis enighed om, at mobiltelefoner, SMS’er og diverse elektroniske spil ikke hørte hjemme ved spisebordet, børnene skulle holde bordskik de vanlige 20 min. Og herefter ingen leg i spisesalen, men i børnerummet. Forældrene havde selvfølgelig hovedansvaret for børnenes ve, vel og opførsel. Retningslinierne – endelig ikke regler – skulle ikke opslås i fælleshuset, men henvises til et så diskret sted på hjemmesiden, at jeg i hvert fald ikke har kunnet finde dem. Men summa summarum: spiseordningen er heldigvis fortsat velfungerende, utrolig populær og en vigtig livsnerve for vores bofællesskab, også selvom den praktiske organisation måske er blevet en anelse mere forvirrende med beslutningen om, at tirsdagspisningen nu finder sted kl. 18.30 i sommertiden og kl. 18 i vintertiden.

Trivselsdagen, som også var en markering af Bakkens 35 års fødselsdag, skal også have et par ord med på vejen. Stamgruppe 4 havde arbejdet intenst på at forberede dagen den 12.september, indtil den pludselig nærmest blev løbet over ende af al verdens flygtninge. Med dags varsel blev det nemlig foreslået, at henlægge en del af dagens program til demonstrationen i København, hvor velmenende arrangører ville slå et slag for en anstændig flygtningepolitik. Panik, panik, for hvem ville ikke støtte det gode og smukke formål? Støtten bredte sig som en løbeild, men salomonisk blev der dog sat en prop i hullet, idet man ud over de planlagte grupper tilbød en 5. gruppe, der kunne deltage i demonstrationen. Det blev en rigtig fin dag for alle, og stamgruppe 4 fortjener stor tak. Og mens vi er ved takken, skal den også gælde Dan og Sebastian der 12. januar var primus motorer i en fantastisk sang- og musikaften, som vi gerne ser gentaget.

Med base i hønsehusets rigelige proviant, har rotterne desværre holdt deres indtog på Bakken, forhåbentlig kun i sydenden. Der er dog tegn i sol om måne på, at rotterne er blevet fortrængt fra hønsehuset efter renoveringen på diverse arbejdsweekends. Desværre kan det samme ikke siges om stuehuset, hvor de rumsterer i væggene. Forhåbentlig har vi nu fået lukket alle huller i fundamentet, så vi kan få has på dem. Om de så blot er gået under jorden i rottehuller i haven ind mod hus 25 bliver snart afsløret. John fra skadesdyrsfirmaet ”Keratin” følger udviklingen og giver gode råd. Som hængeparti har vi her en afgørelse til gode: Har vi en mødding – grundlagt i 1826 med gårdens udflytning fra Dagelykke - eller en kompostbunke? Et stort flertal stemte uanset benævnelse ved en vejledende afstemning for, at den skulle flyttes, men uden endelig beslutning og placering? Det var vedligeholds-udvalget lovet os et bud på.

Inspireret af problemet har vi fået opsat rottespærrere i de to nordligste brønde mod Skeltoften. Det er undtagelsen, at der ikke er rotter i kloakkerne, sagde Morten, der installerede anordningen, så vores rotter kan løbe ind til Skeltoften, mens det modsatte ikke kan finde sted. Vi har bedt om pris på TV-inspektion af vores hovedkloak og følger udviklingen i Sketoften, hvor de skal reparere deres for 1 mio.

Vi har taget afsked med Jørgen Theilmann og Mette fra hus 15. Jørgen døde desværre som bekendt sidste forår og Mette er flyttet ind i samme ejendom som datteren med børn på Østerbro. Vi skulle have plantet en ask for Jørgen, men asketræer har det ikke så godt for tiden. i stedet planter vi til efteråret en eg på marken, så Jørgens og Hedins ege her kan stå og nikke til hinanden i vestenvinden og solnedgangen.

Som nye bofæller i hus 15 har vi fået forældrene Charlotte og Mikkel med børnene Kamma, Rasmus og

Esther, som vi byder hjertelig velkomne.

I hus 6 har Bodil og Niels desværre rastløst givet efter for drømmen om nye græsgange. Også dem med deres udtalte optimisme savner vi, men er glade for at Johanne og Christian med børnene Jacob og Katrine er flyttet ind. Jacob fortæller mig hver dag, at jeg ikke har hår på hovedet, og han vil virkelig blive bestyrket i vurderingen, når jeg vender hjem. En varmt velkomst også til Marckus i hus 5B. Han kan spille klaver, og dem kan vi ikke få nok af.

Stor og varm tak til Lene, som har påtaget sig ledelsesansvar i Bofællesskabet og i bestyrelsen under mit fravær, og om muligt en endnu større tak til alle gode bofæller, der forstår betydningen af de uendelig små tings uendelig store betydning for vores fællesskab.

Afslutningsvis må det konstateres, at vores bo- og livsform virkelig har vind i sejlene: Det strømmer ind med så mange henvendelser fra folk, der vil på interesselisten, at man nærmest får medlidenhed med dem, for der er jo ikke mange muligheder for at de kan få deres drømt opfyldt her sammen med os her i det nærmeste, vi nok kommer Edens Have. (”Have” ikke ironisk ment, da beretningen er skrevet, inden ”have” blev et komplekst, fremadrettet krævende ord, der skal defineres og løses: to have or not to have)

Derfor vil jeg til allersidst kippe med flaget for bofællesskabet, og det sker fra vores nye flagstang, som efter min mening har fået den helt rigtige placering – om end med påtale.

Med disse ord overgiver jeg osv….

Ole

Ein Gedi i Israel den 28. april 2016